'Intensiewe terapie' vir man ná aanranding by nagklub | Maroela Media
Louis Pienaar saam met sy vrou, Corryne en kinders, Aden en Finn. Foto: Verskaf
Pine Pienaar, Louis se pa, het Vrydag aan Maroela Media gesê Louis is Saterdag uit die Life Wilgers-hospitaal ontslaan en sterk by die huis aan. "Daar is nog 'n lang pad van herstel wat voorlê. Hy praat met ons, maar met tye is dit baie onsamehangend," het Pine gesê.
"Hy sukkel ook om te loop en daar lê nog intensiewe terapie vir hom voor. Hy sal vir verskeie sessies by 'n spraak-, arbeids- en fisioterapeut moet gaan, asook opvolgbesoeke aan spesialiste."
Pine het gesê dit is nog te vroeg om te bepaal of Louis enige permanente breinskade opgedoen het. "Vir nou is ons net dankbaar dat hy by die huis kan aansterk. Ons sien elke dag klein verbeteringe."
Maroela Media het vroeër berig Louis, 'n rekenaarspesialis, was lank in 'n kritieke toestand in die waakeenheid van die hospitaal nadat hy op 11 November omstreeks 04:00 buite 'n kuierplek aangerand is. Hy het bloeding op sy brein opgedoen en moes onder meer 'n operasie ondergaan om drukking op twee plekke op sy brein te verlig.
Pine het vroeër gesê die kuierplek het toegemaak en Louis was nog op die dansvloer toe daar 'n groep rugbyspelers, onder wie Dylan van der Walt (20), 'n losvoorspeler vir die Blou Bulle, daar aangekom het. "Soos ons verstaan, het 'n woordewisseling ontstaan. Louis en sy neef, Christian Cronjé, is toe na buite, waar Dylan hom in die parkeergebied van agter van sy voete af geslaan het. Hy het hom nog 'n hou gegee, voor hy saam met mense in 'n voertuig geklim en weggery het," het Pine gesê. Christian het 'n bewustelose Louis na die naaste hospitaal gehaas, waar hy in die waakeenheid opgeneem is en lank in 'n koma was.
Die Garsfontein-polisie ondersoek 'n saak van aanranding met die doel om ernstig te beseer.
Kapt. Ilze Jones, woordvoerder van die Garsfontein-polisie, het Vrydag aan Maroela Media gesê al die getuieverklarings is intussen afgeneem en die dossier na die staatsaanklaer gestuur vir verdere beslissing. Niemand is nog in verband met die voorval in hegtenis geneem nie.
Jones het gesê Louis se verklaring moet nog afgeneem word en sy mediese verslae is aangevra. "Die polisie was by die slagoffer toe hy ontslaan is, maar hy was nog te deurmekaar om sy verklaring af te lê."
Dylan se prokureur, Jacques Diemieniet, het vroeër gesê sy kliënt het onderneem om sy samewerking aan die polisie te gee. Hy kon nie dadelik Vrydag vir kommentaar bereik word nie.
Wayne van der Walt, Dylan se pa, het sy seun ná die voorval op Facebook verdedig. "Dylan was nog nooit betrokke by enige bakleiery in sy hele lewe nie en omdat hy vir die Bulle speel, is dit tien keer erger. Wat julle lees, is net die helfte van die storie. Dylan was saam [met] twee van sy maats, en die ander ou het vyf vriende en familie saam [met] hom gehad. Dylan het hom een keer geslaan en hy het geval," het Wayne op Facebook geskryf.
"Wat gebeur het, is hartseer. Ons is 'n Christelike familie en net God kan oordeel, maar nou ja, dis net so swaar vir my kind as wat dit vir enigiemand anders sal wees."
Shanil Mangaroo, woordvoerder van die Blou Bulle Maatskappy, het vroeër gesê die maatskappy gaan nie in dié stadium enige kommentaar oor die voorval lewer nie. "Aangesien daar wetlike aspekte betrokke is, wag ons eers vir die ondersoek om sy gang te gaan. Sodra daar meer inligting beskikbaar word, sal ons dit verder hanteer."
Pa, dogter op hoewe buite Pta aangerand
Foto's: Kalifornië-brande woed voort
Ek dink laat ons eers die konteks verstaan voor mens afleidings maak. Alhoewel, om 'n ou so erg aan te rand het geen verskooning nie en mens kan nie so erg skade van een hou op dien nie. Sal meer die volle storie later ontdek.
Aanranding bly aanranding – maak nie saak waar daar gekuier word nie of hoe laat nie!! As hy dan so "dronk" was hoekom steur aan wat hy doen/se – almal weet mos aan 'n dronk man moet jy nie jou steur of glo wat hulle se!!
Dan sal Dylan se pa beweer hy is nie 'n geweldadige ou nie – nou wat slaan hy dan 'n hou – een hou is ook aanranding.
Deesdae wil almal met geweld alles reg maak – geweld betaal nie
Rugbyspelers is regtig te groot vir hulle skoene? Word teveel betaal mors man se lewe op met sy sterk man mentaliteit. En nou?
Hoop die van der Walts gaan vir al die mediese onkostes en terapie betaal…………….. Dis die regte ding om te doen…………….. Sterkte met die herstel!
As rugby-speler moet hy sy humeur kan beteul, slaan 'n speler 'n ander op die veld, ongeag die rede, word daar straf uitgedeel en lei sy span daaronder, Duidelik was daar iets sterker as lemonade ook betrokke aan beide kante.